A. Slafkovský, poslanec: (2008-09-17):
V čom chcem dať nejakú informáciu kolegom. Je to oblasť kompetencie pri vytváraní skládok. Dnes je, samozrejme, likvidovanie odpadov je v kompetencii miest a obcí. Zber, odvoz, budovanie skládok, všetko majú na starosti obce. Prax ale ukazuje, že toto nie je celkom šťastné riešenie, že narážame na problémy budovania spaľovní, budovania veľkých skládok, ktoré slúžia pre viaceré obce, resp. pre veľké mestá. A narážame na problém, že často príslušné mesto alebo obec nemá vo svojom katastri vhodnú lokalitu, kde by mohlo odpad ukladať. Takáto vhodná lokalita sa vyskytuje, povedzme príklad z Liptova, na troch-štyroch miestach, kde by bolo možné do budúcna vybudovať skládku, ktorá by nerušila životné prostredie, bola by v súlade s ochranou životného prostredia. Ale narazíme na problém, že miestne zastupiteľstvo príslušnej obci povie, že my tu skládku nechceme, pretože tá naša nám ešte stačí, nám to vydrží na najbližších ja neviem 10 – 15 rokov a čo sa bude diať v širšom okolí, to nás už nezaujíma. To je problém, ktorý v krajinách, kde samosprávy fungujú dlhšie, ako som odpozoroval, riešili troška ináč, kde kompetenciu likvidácie odpadu presunuli na vyšší stupeň samosprávy. Čiže buď to je nejaký región, alebo župa, alebo je to nejaká oblasť, ktorá je nad samosprávou. Pritom samospráva má miestna svoju nezastupiteľnú a neodnímateľnú kompetenciu v tom, že sa vyjadruje k takýmto skládkam. Musí sa rešpektovať zákon, sú stanovené presné pravidlá. Ale pokiaľ taký typ inštitúcie, ako je Štátna inšpekcia ochrany životného prostredia, povie, že daná skládka je v súlade so zákonom, príslušná obec alebo mesto nemá právo vetovať výstavbu takejto skládky alebo takéhoto zariadenia. To do budúcna by na Slovensku umožnilo riešiť veľký problém s odpadmi. Pozrite sa na Žilinu, Bratislavu, Pezinok a zistíte, že všetky tieto samosprávy sú konfrontované s obrovským problémom, kam z týchto väčších aglomerácií ukladať odpad. Nebude sa to dať riešiť. Máloktorý zo starostov, primátorov bude súhlasiť s tým, aby regionálna skládka alebo skládka nadregionálneho charakteru alebo spaľovňa nadregionálneho charakteru sa umiestnila v jeho katastri. Museli by to byť veľmi špeciálne podmienky, aby tak mohlo byť. Musel by to byť veľmi veľký kataster, musel by mať tie poveternostné a miestne klimatické podmienky také, aby tam zápach, vietor, dym a tak ďalej  nerušili, pretože medzi našimi občanmi neviem si predstaviť, že by sme získali súhlas napr. na výstavbu spaľovne v Bratislave, v Petržalke, tak ako poznáte, keď idete na letisko do Viedne, po ľavej strane sú také zelené komíny. A to je spaľovňa Viedne. Uprostred Viedne spaľuje odpady z Viedne. Keby niekto u nás chcel stavať spaľovňu, neexistuje že dostane na to povolenie. Bola by vzbura občanov a samosprávy, viete si to všetci predstaviť. Preto navrhujem, aby ste sa pri prekladaní tohto zákona spojili s ministerstvom, keďže to už tu otvárate, predebatujte túto otázku a skúste túto kompetenciu skládkovania a likvidácie odpadu preniesť kompletne na vyšší samosprávny celok s tým, že obec zostane v tej oblasti, že je naďalej povinná zber odpadu organizovať, robiť odvoz, triediť, separovať a tak ďalej, ale skládku spaľovne vyňať z ich kompetencií. Ďakujem.